钦定古今图书集成/明伦汇编/官常典/第367卷 > 于定国
## 钦定古今图书集成/明伦汇编/官常典/第367卷 > 于定国

按《汉书》本传，“‘定国字曼倩，东海郯人也。其父于公，为
县狱史，郡决曹决狱平罗文法者，于公所决皆不恨，
郡中为之生立祠，号曰于公祠。东海有孝妇，少寡亡
子，养姑甚谨，姑欲嫁之，终不肯。姑谓邻人曰：‘孝妇事
我勤苦，哀其亡子守寡。我老，久累丁壮，奈何’？其后姑
自经死，姑女告吏：妇杀我母’。吏捕孝妇，孝妇辞不杀”
姑。吏验治，孝妇自诬服，具狱上府。于公以为此妇养
姑十馀年，以孝闻，必不杀也。太守不听。于公争之弗
能得，乃抱其具狱，哭于府上，因辞疾去。太守竟论杀
孝妇。郡中枯旱三年。后太守至，卜筮其故。于公曰：“孝
妇不当死，前太守彊断之，咎党在是乎？”于是太守杀
牛自祭孝妇冢，因表其墓。天立大雨，岁熟，郡中以此
大敬重于公。定国少学法于父，父死后，定国亦为狱
史。郡决曹，补廷尉史，以选与御史中丞从事，治反者
狱。以材高，举侍御史，迁御史中丞。会昭帝崩，昌邑王
征即位，行淫乱，定国上书谏后王废宣帝，立大将军
光领尚书事，条奏群臣谏昌邑王者，皆超选定国。繇
是为光禄大夫，平尚书事，甚见任用。数年，迁水衡都
尉，超为廷尉。定国乃迎师学《春秋》，身执经，北面备弟
子礼。为人谦恭，尤重经术。士虽卑贱，徒步往过，定国
恩敬甚备，学士咸称焉。其决疑平法，务在哀鳏寡罪
疑从轻，加审慎之心。朝廷称之曰：“张释之为廷尉，天
下无冤民。于定国为廷尉，民自以不冤。”定国食酒至
数石不乱。冬月请治谳，饮酒益精明。为廷尉十八岁
迁御史大夫。甘露中，代黄霸为丞相，封西平侯。